Miguela Xuereb .td_uid_2_60bb8e36da051_rand.td-a-rec-img{text-align:left}.td_uid_2_60bb8e36da051_rand.td-a-rec-img img{margin:0 auto 0 0} Il-Kunsill Malti għar-Rifuġjati qed jappella lill-Ministeru għall-Intern biex jirrevoka politika "inumana" li ġiet aġġornata riċentament li tirrigwarda lil dawk li jkunu qegħdin ifittxu l-ażil f'Malta. In-nies ġejjin minn pajjiż meqjus sigur mill-Ministeru se jaffaċċjaw sensja sfurzata sa disa' xhur qabel ma jitħallew jaħdmu. Persuni minn dawn il-pajjiżi li l-applikazzjoni tagħhom tiġi rifjutata se jkunu jistgħu jaħdmu Malta biss meta jkun hemm xi ċirkustanzi ta' eċċezzjoni. Fi stqarrija, bl-appoġġ ta' 28 għaqda jew entità, il-Kunsill wera t-tħassib tiegħu li din il-politika ġdida qiegħda ċċaħħad lin-nies mill-possibbiltà li jaħdmu u jaqilgħu l-għajxien. Qalu li hu ċar li din id-deċiżjoni se ċċaħħad mijiet ta' persuni mid-dħul meħtieġ għal livell minimu ta' dinjità umana. Intqal li b'din il-politika, dawk li jfittxu l-ażil se jsibu aktar xkiel. Dan billi f'Mejju li għadda, il-Ministeru għall-Intern emenda l-approċċ ta' Malta għal dawk il-persuni li jfittxu l-ażil fil-pajjiż, jew li fittxew l-ażil u ġiet rifjutata l-applikazzjoni tagħhom. Ġie spjegat li din il-politika issa tiffoka fuq lista ta' pajjiżi li l-Ministru jqis bħala siguri. Skont il-Kunsill, il-persuni minn dawn il-pajjiżi huma kkastigati talli jeżerċitaw id-drittijiet fundamentali tagħhom li jfittxu kenn mill-persekuzzjoni. Aqra wkoll 'Malta ma tridx immigranti' – rapport iebes tan-Nazzjonijiet Magħquda Barra mit-tħassib li għandu fuq l-assessjar tal-Ministru ta' liema pajjiżi huma siguri u liema le, il-Kunsill qal li din il-politika diskriminatorja tonqos milli ssemmi liema forom oħra ta' appoġġ se tipprovdi Malta lill-persuni li jaffaċċjaw il-faqar jew ikunu f'riskju ta' faqar minħabba t-tibdil fil-politika nfisha. Il-Kunsill wissa li nuqqas ta' sapport mill-Istat jaf iwassal lil dawn il-komunitajiet għal sfruttament fuq ix-xogħol, attività kriminali jew irregolari, u dipendenza fuq is-sapport materjali provdut mill-NGOs, minn ħbieb u mill-Knisja. Dawk, imbagħad, li m'għandhomx għajnuna bħal din jispiċċaw aktar maqtugħin u hekk jiżdied ir-riskju ta' problemi ta' saħħa mentali, abbuż minn sustanzi u anke mard kroniku. Apparti dan, il-Kunsill staqsa kif il-Gvern jistenna lin-nies affettwati jkollhom aċċess għas-servizzi tas-saħħa jekk ma jkunux jistgħu jaffordjawhom. Bl-istess mod, kompla l-Kunsill, kif jistgħu wliedhom jattendu l-iskola jekk ma jistgħux jixtru l-kotba, l-uniformijiet u affarijiet oħra? Staqsa anke x'se tipprovdi din il-politika lill-koeżjoni soċjali f'Malta. Intqal li l-impatt ta' dawn l-emendi fuq mijiet ta' persuni huwa ċar kemm għall-NGOs kif ukoll għall-Gvern. "L-emendi se jaqtgħu sors ta' dħul li diġà hu instabbli, u dan se jwassal għall-faqar. L-intenzjoni tagħhom hi ċara daqs il-kristall, u ninħasdu li l-Gvern jirnexxilu jikkunsidra approċċ daqshekk inuman fl-immaniġġjar tal-immigrazzjoni." Huwa għal din ir-raġuni li l-Kunsill irid lill-Ministeru għall-Intern jirrevoka din il-politika. Aqra wkoll Il-Gvern kompla jwaqqaf l-immigranti milli jidħlu Malta – rapport L-għaqdiet firmatarji aditus foundation African Media Association Malta Blue Door English The Critical Institute Dr Colin Calleja, Uffiċċju tad-Dekan, Fakultà tal-Edukazzjoni Għaqda għall-Ġustizzja, Ugwaljanza u Paċi Great Oak Malta Association Integra Foundation Jesuit Refugee Service (Malta) KOPIN LGBTI+ Gozo Malta Humanist Association Maltese Association of Social Workers MGRM Migrants Commission Migrant Women Association Malta MOAS Moviment Graffitti Paulo Freire Institute Foundation The People for Change Foundation Repubblika Social Assistance Secretariat (AKM) SOS Malta Spark15 Sudanese Community Malta Salesians of Don Bosco – Dar Osanna Pia Victim Support Malta Women's Rights Association .td_uid_3_60bb8e36da2f3_rand.td-a-rec-img{text-align:left}.td_uid_3_60bb8e36da2f3_rand.td-a-rec-img img{margin:0 auto 0 0}